תמונה שהעלה ראש הממשלה לשעבר לפיד ביום חילופי השלטון של מסמכי החפיפה שהושארו לנתניהו ולמנכ"ל משרדו, הביאה את עמותת "הצלחה" לבקש לקבל את התיקים לצורך פרסומם לציבור. במשרד רה"מ טענו כי נתניהו לא קיבל תיקי חפיפה מקודמו וכי אלה הועברו רק בין גורמי המקצוע, אך הם טרם אותרו
ב-29 בדצמבר 2022 נערכה ישראל לחילופי שלטון. ראש הממשלה לשעבר יאיר לפיד פינה את מקומו לראש הממשלה בנימין נתניהו, לאחר שהאחרון ניצח בבחירות והרכיב ממשלה בראשותו. ביום שעזב את לשכת ראש הממשלה פרסם לפיד בטוויטר תמונה ובה קלסרי חפיפה וכתב: "אנחנו מעבירים לכם מדינה במצב מצויין. תשתדלו לא להרוס את זה, אנחנו תיכף חוזרים. תיקי החפיפה מוכנים".  בתמונה מופיעים בין היתר קלסר החפיפה של המטה לביטחון לאומי עבור ראש הממשלה הנכנס ועל כריכתו מפורטים נושאים כמו: "הערכת הביטחון הלאומי לשנת 2022" ו"נושאים מרכזיים לטיפול". בנוסף, מצורף קלסר חפיפה המיועד למנכ"ל משרד ראש הממשלה. אנחנו מעבירים לכם מדינה במצב מצויין. תשתדלו לא להרוס את זה, אנחנו תיכף חוזרים. תיקי החפיפה מוכנים. pic.twitter.com/uZipDXdsCg אחרי הציוץ של ראש הממשלה לשעבר לפיד פנתה עמותת "הצלחה", מיד עם הקמת הממשלה, לכל משרדי הממשלה וביקשה את תיקי החפיפה שהועברו בין השרים וראשי הממשלה בשתי הממשלות האחרונות, כולל אלו שהועברו בין ממשלת נתניהו הקודמת לראש הממשלה לשעבר נפתלי בנט. בחודש שעבר השיב משרד רה"מ על הפניה עם תשובה מוזרה: נתניהו לא קיבל תיק חפיפה מקודמו, "לכן אין בידינו מידע רלוונטי לבקשתכם". לאן נעלמו הקלסרים שבתמונה? בעמותת "הצלחה" פנו שוב למשרד ראש הממשלה עם צילומי הקלסרים שהושארו בלשכה, אך משרד ראש הממשלה ממשיך לטעון שלא הועברו תיקי חפיפה בין ראשי הממשלות, אלא רק בין גורמים מקצועיים.  כעת, בעמותה ביקשו לקבל את תיקי החפיפה שהוחלפו בין הגורמים המקצועיים. "מדובר בבקשה שהוגשה לכלל משרדי הממשלה באופן רוחבי לגבי שתי הממשלות האחרונות כדי לבחון את האופן שבו הועברה האחריות למשרדי הממשלה עם חילופי השלטון", אמר עו"ד אלעד מן, היועץ המשפטי של "הצלחה". לדבריו, "קיימת חשיבות רבה להעברת מקל מסודרת בתקופה רגישה של החלפת שלטון. חשיבות זו באה לידי ביטוי גם באמצעות מתן פומביות למסמכי העברה. נקודת זמן זו היא נקודת זמן טובה לבצע הערכה לגבי התכנון הממשלתי, תמונת המצב, וסדר העדיפויות המוצגים במסמכים אלה". את הדגש ששם לפיד לצילום תיקי חפיפה שהעביר, אפשר לראות כתגובה לחילופי השלטון הקודמים: לפי פרסומים, כשנתניהו העביר את ניהול המדינה לבנט, פגישת החפיפה ערכה חצי שעה בלבד, ללא תיק כתוב ומסודר.  ממשרד רה"מ נמסר בתגובה:  כל תיקי החפיפה התקבלו עם חילופי הממשלה והגורמים הרלוונטיים עברו עליהם. משלכת ראש הממשלה לשעבר וראש האופוזיציה יאיר לפיד נמסר: לקראת סיום כהונת ראש הממשלה לפיד, הנחה רה״מ את כלל בעלי התפקידים להכין תיקי חפיפה מסודרים, עם סקירה מפורטת ונושאים פתוחים לטיפול. מלבד פגישת חפיפה מסודרת ועניינית שהתקיימה בין רה״מ לשעבר יאיר לפיד לרה״מ נתניהו, התקיימו גם פגישות חפיפה מקצועיות בין גורמי המטה ולהם הועברו תיקי החפיפה עם החומרים הרגישים. כך למשל פעלה מנכ״לית משרד רה״מ היוצאת, נעמה שולץ, אשר העבירה בפגישה מסודרת את קלסר החפיפה שלה למנכ״ל משרד רה״מ הנוכחי יוסי שלי. ראש המל״ל לשעבר אייל חולתא אשר עבר על תוכן תיק החפיפה עם ראש הממשלה נתניהו, השר לעניינים אסטרטגים רון דרמר וראש המל״ל הנוכחי צחי הנגבי שגם מחזיק בתיק, מזכיר הממשלה, שלום שלמה מול אנשי מזכירות הממשלה. אחרי יותר מחצי שנה ניתן לראות שלשכת נתניהו התעלמה או העלימה את תיקי החפיפה. כל מה שעשתה בנתיים ממשלת נתניהו – זה בטוח לא מתיקי החפיפה שהושארו להם. 